Mynd / TBKaupfélagsstjórinn Jón Gnarr fjallar um efni Bændablaðsins - frá lærðum greinum í lágstemmdar auglýsingar . Fréttir 15. janúar 2020 „ Að fletta Bændablaðinu er eins og að vera á þorrablóti áður en ég varð vegan , “ segir Jón Gnarr Ritstjórn Jón Gnarr sprengir öll tímamörk í nýjum hlaðvarpsþætti Kaupfélagsins þar sem hann fjallar um allt annað en smáauglýsingar Bændablaðsins , sem þó er meginefni þáttarins . Hlustendum er bent á að njóta hlaðvarpsins ef þeir eru á leið í millilandaflug eða sitja í löngum bílaröðum á heiðarvegum . Til hægðarauka er þátturinn tvískiptur að þessu sinni , fyrri og seinni hluti . „ Að fletta Bændablaðinu er eins og að vera á þorrablóti áður en ég varð vegan . Mig langar í allt þarna og auðvitað eru misjafnlega áhugaverðar greinar . Ég viðurkenni það alveg . Hér er mjög áhugaverð grein um þær 25 rækjutegundir sem finnast við Íslandsstrendur . Ég hef engan svakalegan áhuga á því en það hefur einhver annar ! “ segir Jón . Jón gerir játningu í upphafi , áður en hann byrjar að fletta í gegnum Bændablaðið , þar sem hann gengst við því að vera forfallinn jeppakall . „ Ég skammast mín alveg ofboðslega fyrir þetta . Bara þannig að það sé á tæru . Ég hef alltaf haft að minnsta kosti áhuga á því að vera jeppakall og átt jeppa . Ég átti einu sinni Isuzu Trooper , gamlan . Ég hef alltaf átt gamla jeppa , nema einu sinni þegar ég átti einn nýlegan , Nissan Pathfinder . Sumir segja að hann sé ekki jeppi en það er bara bull . Svo átti ég einu sinni forláta Toyota Hilux sem var einhver mesti ógæfubíll sem ég hef nokkurn tímann keypt mér . Ég hafði verið að vinna í einhverju verkefni og fékk borgað fyrir það 700 þúsund sem voru miklir peningar þá , í kringum 1999 , “ segir Jón og rekur það þegar hann rambaði inn á bílasölu og gerði sérlega slæm viðskipti , ekki þó sín síðustu þegar kemur að jeppakaupum . Ég vona að þú sért ekki að hugsa um að kaupa þennan bíl „ Þarna sá ég Hilux jeppa , pallbíl drauma minna , upphækkaðan og allt . Hann kostaði einmitt 700 þúsund . Þetta var áður en ég vissi að maður gæti prúttað á bílasölum þannig að ég slengdi umslaginu á borðið og sagðist ætla að fá þennan Hilux . Þetta var náttúrlega hrein og klár heimska . Þetta var handónýtur bíll og alls ekki 700 þúsund króna virði . Það lak niður úr honum allt sem lekið gat , allsstaðar þar sem ég parkeraði honum myndaðist regnbogalitur pollur undir honum – eða jafnvel margir pollar . Það lak olía og einhverjir glussar , ég held að allir tankar í honum hafi verið götóttir og míglekir . “ Jón fór að endingu með jeppann til kunningja síns sem var bifvélavirki til að kíkja á hann . „ Hann sagði … ég vona að þú sért ekki að hugsa um að kaupa þennan bíl Jón . Ég sagðist vera búinn að kaupa hann ! Og hvað borgaðir þú fyrir hann ? spurði hann . Sjöhundruð þúsund , sagði ég . Jaaa … , sagði hann , þú þarft að borga miklu meira en það til að láta gera við hann ! “ Niðurlægður á Valhúsahæðinni Hrakfarir Jóns einskorðast ekki eingöngu við bílaviðskipti í fortíðinni en hann rekur nýlega sögu af því þegar hann var niðurlægður á Patrol-jeppa sínum á Seltjarnarnesinu . Sú saga fékk þó farsælan endi . Margt fleira kemur við sögu , t.d. loftslagsbreytingar , efasemdir um tilvist Ingólfs Arnarsonar og hugmyndir um hetjusöngva um vörpulega leiðsögumenn . Hlustendur geta átt notalega stund með kaupfélagsstjóranum Jóni Gnarr sem er ekkert óviðkomandi á Soundcloud , Spotify og öllum öðrum helstu hlaðvarpsveitum .